**Siemenlevintäisten kasvitautien määritykset**

Ruokaviraston siemenlaboratorio tekee tautimääritykset ja siemenyksikkö antaa tulosten perusteella tarvittaessa peittaussuositukset ja –määräykset (liite 1).

### Näytteet ja peittaaminen

Siemenlevintäisten kasvitautien määritykset tehdään aina virallisesta kauppaeräkohtaisesta näytteestä.

Jos näytteenottopöytäkirjaan on merkitty, että koko viljaerä aiotaan myydä nokitauteihin tehoavalla peittausaineella peitattuna, voidaan kyseiset tautimääritykset jättää lain mukaisesti tekemättä. Siementen sertifioinnin yhteydessä tarkastetaan peittausmääräysten noudattaminen.

Luomusiemen voidaan peitata siemenlevintäisiä kasvitauteja vastaan luomutuotantoon hyväksytyillä peittausvalmisteilla. Nokitauteihin tehoavia valmisteita ei ole hyväksytty luomutuotannossa. Jos luomusiemenessä esiintyy ohranlentonokea 1 % tai enemmän, on markkinointi sallittu ainoastaan tavanomaisena siemenenä, joka on peitattu ohranlentonokeen tehoavalla valmisteella. Siemenlainsäädännössä olevat siemenlevintäisten tautien laatuvaatimukset koskevat myös luomusiementä

**Kasvitautien määrittäminen**

Ohranlentonoki määritetään kaikista ohralajikkeista.

Kauranavonoki määritetään laboratoriossa kaikista lajikkeista perussiemenluokalla (B1, B2 ja B3).

Auringonkukalle ja pellavalle tehdään tautimääritys laboratoriossa kaikista lajikkeista ja siemenluokista.

Ohran, kauran, vehnän sekä öljy- ja kuitukasvien laatuvaatimukset on esitetty liitteessä 1. Vehnälle ei tällä hetkellä ole määrätty pakollisia tautimäärityksiä, mutta vehnän haisunokea ei saa esiintyä siementuotannossa.

Ohranlentonokianalyysin kesto on vähintään kolme vuorokautta. Analyysiä ei voi aloittaa torstaina tai perjantaina, koska se vaatii peräkkäisiä päiviä.

Pellavan tautimääritysten kesto on vähintään 7 vrk ja auringonkukan 9 vrk.

**Lainsäädäntö**

Maa- ja metsätalousministeriön asetus viljakasvien siemenkaupasta (391/2020) ja maa- ja metsätalousministeriön asetus öljy- ja kuitukasvien siemenkaupasta (390/2020).

Viranomaisen toiminnan tulee perustua laissa olevaan toimivaltaan ja viranomaistoiminnassa tulee tarkoin noudattaa lakia. Viranomaisohjeet eivät ole oikeudelliselta luonteeltaan muita viranomaisia tai toimijoita sitovia. Viime kädessä lainsäädännön soveltamista koskevat kysymykset ratkaisee tuomioistuin.

Tässä ohjeessa on sekä suoria lainauksia lainsäädännöstä että tulkintoja lainsäädännön soveltamisesta. Ohjeessa esitetyt tulkinnat ovat Ruokaviraston näkemyksiä siitä, miten lainsäädäntöä tulisi soveltaa.

**Liitteet**

Liite 1. Siemenerien laatuvaatimukset kasvitautien suhteen

Leena Pietilä

yksikönjohtaja

Ritva Vallivaara-Pasto jaostopäällikkö

**Tiedoksi**

Siemenpakkaamot

 Siemennäytteenottajat